Ego Hugo, dux Burgundię, et ego Yolandis, uxor ejus, notum facimus universis presentes litteras inspecturis quod cum abbas et conventus Quinciaci, Citerciensis ordinis, tradidissent nobis ad vitam nostram tantum possidendam, grangiam suam de Semont, tandem divinę pietatis ducti bonitate, ne super hoc peccatum habemus, dictam grangiam dictis abbati et conventui reddidimus cum pertinentiis ejusdem grangię ab omni debito immunem et liberam, sicuti eam antea tenebant. Dicti vero abbas et conventus pro supradictę grangię redditione tenentur nobis vel alteri nostrorum ad vitam nostram tantum reddere de proventibus dictę grangię annuatim quinque modios avenę et unum modium frumenti ad mensuram Castellionis et terciam partem missionum que fient in preparatione dicti feni. In cujus rei testimonium presentes litteras sigillorum nostrorum fecimus munimine roborari. Actum anno Domini M°CC° quadragesimo septimo, mense februarii.